
PËR DISA SHTESA NË LIGJIN NR.8950, DATË 10.10.2002, 
“PËR GJENDJEN CIVILE”

Në mbështetje të neneve 78 dhe 83 pika 1 të Kushtetutës, me propozimin e një grupi deputetësh,

K U V E N D I  
I REPUBLIKËS SË SHQIPËRISË

V E N D O S I:

Në ligjin nr.8950, datë 10.10.2002 “Për gjendjen civile” bëhen këto shtesa:

Neni 1

Në nenin 8, pas fjalëve “raportet e atësisë dhe mëmësisë” shtohet fjala “kombësia”.

Neni 2

Në nenin 10, në fjalinë e parë, pas fjalës "mëmësisë" shtohet fjala "kombësia".

Neni 3

Në nenin 35, në pikën 3, pas shkronjës "f" shtohet shkronja “f/1” si më poshtë:
“f/1) kombësia në përputhje me kombësinë e prindërve, sipas Regjistrit Themeltar ekzistues para miratimit të këtij ligji dhe sipas kërkesave të tij.”.

Neni 4

Pas nenit 37 shtohet neni 37/1 si më poshtë:

"Neni 37/1
Kombësia

1. Foshnja merr kombësinë e prindërve me kombësi të njëjtë të dokumentuar në Regjistrin Themeltar të Gjendjes Civile.  Kjo kombësi nuk mund të ndryshohet, përveç rasteve, kur sipas ligjit vërtetohet pasaktësia e kombësisë së prindërve ose kur ka një vendim gjyqësor të formës së prerë për ndryshimin e atësisë ose mëmësisë. Ndryshimi i kombësisë, në çdo rast, bëhet me vendim gjyqësor.
2. Kur prindërit kanë kombësi të ndryshme, foshnjës i shënohet kombësia e njërit prej prindërve, sipas marrëveshjes ndërmjet tyre. Në rast mosmarrëveshjeje, ose në rast vdekjeje të njërit prej tyre, shërbimi i gjendjes civile, përkohësisht, shënon si kombësi të foshnjës atë të të atit. Përfundimisht, kombësia e foshnjës në Regjistrin Themeltar shënohet në bazë të vullnetit të të dy prindërve ose kombësia e njërit prej tyre, sipas vullnetit të fëmijës kur ai bëhet madhor.
3. Foshnja e lindur jashtë martese, kur nuk dihet atësia e saj, merr kombësinë e nënës. Kjo kombësi mund të ndryshojë me vërtetimin e atësisë, sipas përcaktimeve të pikës 2 të këtij neni.
4. Foshnja e gjetur, që nuk i dihen prindërit, prezumohet me kombësi shqiptare. Kur njëri ose të dy prindërit gjenden ose kur fëmija arrin moshën madhore, për kombësinë e tij zbatohen përcaktimet e pikës 2 të këtij neni.
5. I birësuari merr kombësinë e birësuesve, sipas përcaktimeve të pikës 2 të këtij neni, por kur ai bëhet madhor, ka të drejtën të rimarrë kombësinë që kishte para birësimit ose ta ndryshojë atë, sipas kombësisë që kanë prindërit natyrorë.
6. I linduri me fekondim artificial nga një grua e martuar merr kombësinë e njërit prej bashkëshortëve, sipas kritereve të përcaktuara në pikën 2 të këtij neni.
7. Ndryshimi i kombësisë bëhet në rastet e përcaktuara në këtë ligj vetëm me vendim gjyqësor, duke u thirrur në çdo rast si palë në proces shërbimi i gjendjes civile, edhe kur sipas këtij neni, kombësia ka qenë caktuar përkohësisht ose kur është bërë një gabim material.
8. Ndryshimi i kombësisë shqiptare të shtetasve shqiptarë nga organe të huaja është absolutisht i pavlefshëm. 

Neni 5

Në nenin  44, në shkronjën “c”, në fund shtohet fjala “dhe kombësia”.

Neni 6

Ngarkohet Këshilli i Ministrave të nxjerrë aktet nënligjore për mënyrën e evidentimit dhe regjistrimit të kombësisë.

Neni 7

Ky ligj hyn në fuqi 15 ditë pas botimit në Fletoren Zyrtare.

Shpallur me dekret nr.3755, datë 26.3.2003 të Presidentit të Republikës së Shqipërisë, 
Alfred Moisiu


